Fil-Parlament Ewropew, Malta qed tiġi mfaħħra għax-xogħlijiet fuq il-proġett massiċċ ta' ħamsin miljun ewro tax-shore to ship, li se jnaqqas b'aktar minn disgħin fil-mija t-tniġġis tal-arja mill-vapuri tal-passiġġieri u tal-merkanzija li jkunu sorġuti fl-istess port. B'hekk il-vapuri jkunu jistgħu jitfu l-magni tagħhom li jaħdmu bil-gass jew bil-heavy fuel oil b'riżultat li jnaqqsu drastikament id-dħaħen li joħorġu miċ-ċmieni tagħhom u minflok jitqabbdu mas-sistema għall-provvista tal-elettriku li se jkun hemm fuq ix-xatt. L-Ewroparlamentari Olandiża Vera Tax, li hija wkoll attivista fil-qasam ambjentali, f'kummenti mal-ġurnalist ta' ONE News fi Strasburgu qalet kif Malta qed tkun ta' eżempju għall-pajjiżi Ewropej. Dan il-proġett se jgħin sabiex fuq medda ta' 20 sena Malta tiffranka sa €375 miljun fi spejjeż ikkawżati mit-tniġġis fl-arja, bħal dawk ta' saħħa u kura medika kif ukoll sabiex jittaffew l-impatti tat-tniġġis fuq l-ambjent. Il-Ministru għat-Trasport Ian Borg ħabbar ukoll kif bħalissa qed jiġi msaqqaf il-frequency convertor station tax-Shore to Ship, it-tieni l-akbar proġett ambjentali f'pajjiżna. Malta MPE Olandiża Vera Tax